Document ID: 31993D0697

ΑΠΟΦΑΣΗ ΤΟΥ ΣΥΜΒΟΥΛΙΟΥ της 13ης Δεκεμβρίου 1993 με την οποία επιτρέπεται σε ορισμένα κράτη μέλη να εφαρμόσουν ή να συνεχίσουν να εφαρμόζουν σε ορισμένα πετρελαιοειδή όταν χρησιμοποιούνται για συγκεκριμένους σκοπούς, μειωμένους συντελεστές ειδικών φόρων κατανάλωσης ή απαλλαγές από ειδικούς φόρους κατανάλωσης, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ (93/697/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/81/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή (1), και ιδίως το άρθρο 8 παράγραφος 4,
την πρόταση της Επιτροπής,
Εκτιμώντας:
ότι, σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή για λόγους ειδικής πολιτικής-
ότι τα ενδιαφερόμενα κράτη μέλη ενημέρωσαν την Επιτροπή για την πρόθεσή τους να συνεχίσουν την εφαρμογή ορισμένων απαλλαγών ή μειώσεων, που προβλέπονται ήδη στη φορολογική νομοθεσία τους ή να εισαγάγουν απαλλαγές ή μειώσεις για τις οποίες πρέπει να εφαρμοστεί η διαδικασία που προβλέπεται στο άρθρο 8 παράγραφος 4-
ότι τα άλλα κράτη μέλη έχουν ενημερωθεί σχετικά-
ότι έχει γίνει αποδεκτό από την Επιτροπή και όλα τα κράτη μέλη ότι όλες αυτές οι απαλλαγές ή μειώσεις είναι δικαιολογημένες στο πλαίσιο της εφαρμογής ειδικών πολιτικών και δεν προκαλούν στρεβλώσεις του ανταγωνισμού ούτε παρεμποδίζουν τη λειτουργία της εσωτερικής αγοράς-
ότι οι μειώσεις ή οι απαλλαγές θα είναι διαρκώς υπό αναθεώρηση από την Επιτροπή, ώστε να εξασφαλίζεται η συμβατότητά τους με τη λειτουργία της εσωτερικής αγοράς ή την κοινοτική πολιτική στον τομέα της προστασίας του περιβάλλοντος-
ότι σύμφωνα με το άρθρο 8 παράγραφος 6 της οδηγίας 92/81/ΕΟΚ, το Συμβούλιο καλείται να εξετάσει την κατάσταση το αργότερο μέχρι τις 31 Δεκεμβρίου 1996 βάσει έκθεσης της Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με τις διατάξεις του άρθρου 8 παράγραφος 4 της οδηγίας 92/81/ΕΟΚ και παρά τις υποχρεώσεις που προβλέπονται από την οδηγία 92/82/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή (2), τα ακόλουθα κράτη μέλη εξουσιοδοτούνται να εφαρμόσουν ή να συνεχίσουν να εφαρμόζουν τις μειώσεις των συντελεστών των ειδικών φόρων κατανάλωσης ή απαλλαγές από τους ειδικούς φόρους κατανάλωσης ως εξής:
1. Στο Βασίλειο του Βελγίου και στο Μεγάλο Δουκάτο του Λουξεμβούργου:
μέχρι τις 31 Δεκεμβρίου 1994 για μείωση του φορολογικού συντελεστή στο μαζούτ, προκειμένου να προωθηθεί η χρησιμοποίηση καυσίμων περισσότερο φιλικών προς το περιβάλλον, εφόσον το εν λόγω κίνητρο συνδέεται ειδικά με την περιεκτικότητα σε θείο και εφόσον ο μέσος φορολογικός συντελεστής που επιβάλλεται στο μαζούτ τηρεί τον ελάχιστο φορολογικό συντελεστή στο μαζούτ, όπως προβλέπεται στο κοινοτικό δίκαιο- σε καμία περίπτωση δεν μπορεί ο μειωμένος συντελεστής να κατέλθει κάτω από 6,5 Ecu ανά τόνο.
2. Στην Ελληνική Δημοκρατία:
χορήγηση απαλλαγής από τον ειδικό φόρο κατανάλωσης στα πετρελαιοειδή για καύσιμα που χρησιμοποιούνται για τα επίσημα οχήματα του Υπουργείου Προεδρίας, της εθνικής αστυνομίας και των μητροπολιτών.
3. Στην Ιταλική Δημοκρατία:
έως τις 31 Δεκεμβρίου 1994, χορήγηση απαλλαγής από τον ειδικό φόρο κατανάλωσης στα πετρελαιοειδή που χρησιμοποιούνται ως καύσιμα για την παραγωγή αλουμίνας στη Σαρδηνία.
4. Στην Πορτογαλική Δημοκρατία:
χορήγηση απαλλαγής από τον ειδικό φόρο κατανάλωσης που εφαρμόζεται στο υγραέριο, στο φυσικό αέριο και στο μεθάνιο όταν αυτά χρησιμοποιούνται ως καύσιμα για τις δημόσιες μεταφορές.
Άρθρο 2
Η παρούσα απόφαση απευθύνεται στο Βασίλειο του Βελγίου, το Μεγάλο Δουκάτο του Λουξεμβούργου, την Ελληνική Δημοκρατία, την Ιταλική Δημοκρατία και την Πορτογαλική Δημοκρατία.
Βρυξέλλες, 13 Δεκεμβρίου 1993.

Labels: 2
14